La Biblioteca Municipal tanca l'any amb un balanç positiu i avança novetats per a 2020
24 de Gener de 2020

La Biblioteca Municipal de l'Eliana tanca l'any 2019 amb balanç positiu. Més de 50.000 usuaris van freqüentar l'espai. Si parlem de l'ús, segons el gènere, les dones es van erigir les primeres amb un 39’4%, enfront dels homes que la van utilitzar en menor mesura amb un 35’7%. Pel que respecta als joves, la xifra es va igualar amb un 12’5% per a la xiquetes i un 12’2% per als xiquets.

Els préstecs de la biblioteca han baixat, respecte a altres anys, amb un total de 18.334. El 90% del material prestat han sigut llibres, seguits del 7% dels documents audiovisuals i el 3% restant del material cedit han sigut: 15 documents sonors, 81 documents electrònics i 171 préstecs interbibliotecaris, dels quals s'han realitzat 51 préstecs i s'han rebut 120.

La biblioteca ja compta amb quasi 7000 usuaris, dels quals 317 es van donar d'alta l'any passat. El préstec de llibre electrònic “ebiblio Comunitat Valenciana” ha deixat a l'Eliana en setena posició, darrere de les grans biblioteques públiques com: València, Alacant, Castelló, Sant Vicent del Raspeig, Cullera i Elx, i en el primer lloc entre els municipis amb menys de 19.000 habitants. Una xifra molt positiva que, a més, s'uneix al del primer lloc d'usuaris de ebiblio de la nostra comarca, tant en el nombre d'usuaris com de préstecs de llibres.

Respecte a l'ampliació d'horari de la biblioteca com a sala d'estudi,  aquesta va ser utilitzada per més de 2000 persones i amb un horari ampliat de 96 hores d'obertura a la setmana, per a satisfer la preparació dels ciutadans durant l'època d'exàmens.

Tot no són xifres, la Biblioteca Municipal gràcies a la iniciativa del regidor de Polítiques de Joventut i Biblioteca de l'Eliana, Jorge Pérez Comeche, s'està revitalitzant per a proveir satisfactòriament la demanda juvenil i social, de fet, la biblioteca enguany ha afegit una sala de relax amb pufs i microones. El regidor també ha revelat que 2020 serà l'any en què donaran inici les obres de la Casa de la Joventut - Biblioteca perquè considera que “la Biblioteca no és solament un lloc on descansen els llibres sinó que ha d'anar més enllà i ser un espai d'oci i cultura saludable per a ús i gaudiment de la ciutadania, perquè cal recordar que la biblioteca no només crea lectors sinó que crea comunitat”.